Paimenlaulu
Mä olen paimenpoikanen,
 ain’ iloinen kuin peipponen,
 ja päivät pitkät soitan vain
 mä tuohitorvellain:
 tuu, tuu, tuuteliluu!

 Kun karjankellot kilkkavat
 ja lintuset kun laulavat,
 niin silloin kuuluu hauskalta
 kun vastaan torvella:
 tuu, tuu, tuuteliluu!

 Ja illan tullen karjoinein
 kun palajan, niin lystiksein
 viel’ annan metsän rinnasta
 näin torven raikua:
 tuu, tuu, tuuteliluu!

Laulukirja »Sirkkunen», 1905

P. J. Hannikainen